***** ΚΑΝΟΝΙΣΜΟΣ (ΕΟΚ) αριθ. 1328/89 ΤΗΣ ΕΠΙΤΡΟΠΗΣ της 16ης Μαΐου 1989 που εξουσιοδοτεί την Ιταλία να μην εφαρμόσει σε ορισμένες ζώνες τα μέτρα που προβλέπονται στον κανονισμό (ΕΟΚ) αριθ. 1442/88 του Συμβουλίου σχετικά με τη χορήγηση πριμοδοτήσεων για την οριστική εγκατάλειψη των αμπελουργικών εκτάσεων για τις αμπελουργικές περιόδους 1989/90 έως 1995/96 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1442/88 του Συμβουλίου της 24ης Μαΐου 1988 για τη χορήγηση για τις αμπελουργικές περιόδους 1988/89 έως 1995/96 πριμοδοτήσεων για οριστική εγκατάλειψη των αμπελουργικών εκτάσεων (1), και ιδίως το άρθρο 12 παράγραφος 1, Εκτιμώντας: ότι η Ιταλία κατέθεσε πριν από την 1η Απριλίου 1989, σύμφωνα με τον κανονισμό (ΕΟΚ) αριθ. 2729/88 της Επιτροπής της 31ης Αυγούστου 1988 που καθορίζει τις λεπτομέρειες εφαρμογής του κανονισμού (ΕΟΚ) αριθ. 1442/88 σχετικά με τη χορήγηση πριμοδοτήσεων για την οριστική εγκατάλειψη των αμπελουργικών εκτάσεων για τις αμπελουργικές περιόδους 1988/89 έως 1995/96 (2), όπως τροποποιήθηκε τελευταία από τον κανονισμό (ΕΟΚ) αριθ. 678/89 (3), αιτιολογημένη αίτηση εξαιρέσεως από το πεδίο εφαρμογής των μέτρων που προβλέπονται στον κανονισμό (ΕΟΚ) αριθ. 1442/88 από την αμπελουργική περίοδο 1989/90· ότι στα πλαίσια του κανονισμού αυτού ελήφθησαν υπόψη οι αμπελουργικές εκτάσεις ορισμένων κοινοτήτων της Καλαβρίας και το σύνολο της ονομασίας προελεύσεως «Cinque Terre» στη Λιγουρία για τις οποίες πρέπει να προστατευθεί το τοπίο και η διευθέτηση του φυσικού περιβάλλοντος· ότι ελήφθησαν επίσης υπόψη αμπελουργικές εκτάσεις για τις οποίες είχε γίνει δήλωση της συγκομιδής ή της παραγωγής για τον οίνο με γεωγραφική ένδειξη κατά τη διάρκεια της αμπελουργικής περιόδου 1987/88 στην περιοχή της Σικελίας, με σκοπό να μην διακυβευθεί η πολιτική ποιότητας που γίνεται στην περιοχή αυτή· ότι ελήφθησαν επίσης υπόψη ανεγνωρισμένες αμπελουργικές εκτάσεις κατάλληλες για την παραγωγή v.q.p.r.d., που βρίσκονται σε ορισμένες πλαγιές ή ορεινές ζώνες, με σκοπό να αποφευχθεί η διακύβευση της ποιοτικής πολιτικής· ότι, εντούτοις, για ορισμένες από τις περιοχές αυτές ελήφθησαν υπόψη οι αμπελουργικές εκτάσεις που επωφελήθησαν της ονομασίας προελεύσεως μετά από διεκδίκησή τους κατά τη διάρκεια της αμπελουργικής περιόδου 1985/86· ότι τα κριτήρια που επελέγησαν αντιστοιχούν σε εκείνα που προβλέπονται στο το άρθρο 12 παράγραφοι 1 και 2 του κανονισμού (ΕΟΚ) αριθ. 1442/88· ότι το αμπελουργικό δυναμικό του συνόλου των ζωνών αυτών είναι μικρότερο από το 10 % του εθνικού αμπελουργικού δυναμικού· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Από την αμπελουργική περίοδο 1989/90 εξουσιοδοτείται η Ιταλία, σε εφαρμογή του άρθρου 12 παράγραφοι 1 και 2 του κανονισμού (ΕΟΚ) αριθ. 1442/88, να μην εφαρμόσει τα μέτρα οριστικής εγκατάλειψης των αμπελουργικών εκτάσεων που προβλέπονται στον εν λόγω κανονισμό σε όλες τις αμπελουργικές εκτάσεις που αναφέρονται στο παράρτημα. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαΐου 1989.

[Source: multi_eurlex | Tokens: 2960]